## Odluka o dodjeli izlovne kvote za ribolov tune (Thunnus thynnus) plivaricom tunolovkom u 2009. godini

### NN 45/2009 (10.4.2009.), Odluka o dodjeli izlovne kvote za ribolov tune (Thunnus thynnus) plivaricom tunolovkom u 2009. godini

45 10.04.2009 Odluka o dodjeli izlovne kvote za ribolov tune (Thunnus thynnus) plivaricom tunolovkom u 2009. godini

MINISTARSTVO POLJOPRIVREDE, RIBARSTVA I RURALNOG RAZVOJA

1045

Na temelju članka 49. stavka 1. točke 4. Zakona o morskom ribarstvu (»Narodne novine« br. 74/94, 57/96 i 48/05) i članka 5. stavka 4. Pravilnika o ulovu, uzgoju i prometu tune (Thunnus thynnus) (»Narodne novine« 39/09) ministar poljoprivrede, ribarstva i ruralnog razvoja donosi

ODLUKU

O DODJELI IZLOVNE KVOTE ZA RIBOLOV TUNE (Thunnus thynnus) PLIVARICOM TUNOLOVKOM U 2009. GODINI

I.

Ovom Odlukom određuju se:

– dodjela izlovne kvote za ribolov tune (Thunnus thynnus) plivaricom tunolovkom (u daljnjem tekstu: kvota) u 2009. godini

– pravo ribolova tune plivaricom tunolovkom u 2009. godini.

II.

Ova Odluka primjenjuje se na ovlaštenike povlastica za obavljanje gospodarskog ribolova na moru plivaricom tunolovkom (u daljnjem tekstu: ovlaštenici povlastice) za 2009. godinu.

III.

U 2009. godini izlovna kvota za ribolov živih tuna rasporedit će se ravnomjerno na sva plovila ovlaštenika povlastice koja su zadovoljila na obveznom pregledu ribolovnih plovila, alata i opreme provedenom temeljem Odluke o obveznom pregledu ribarskog plovila, alata i opreme te o minimalnim kriterijima za ostvarivanje prava sudjelovanja u dodjeli izlovne kvote za ribolov tune (Thunnus thynnus) plivaricom tunolovkom u 2009. godini (»Narodne novine«, 41/09).

Pravo ribolova tune plivaricom tunolovkom u 2009. godini imaju 33 plovila ovlaštenika povlastice koja su sudjelovala u ribolovu tuna u 2008. godini, što se utvrđuje prijavom aktivnost ribolova sukladno odredbama Pravilnika o ulovu, uzgoju i prometu tuna (Thunnus thynnus) (»Narodne novine«, 123/07, 69/08 i 13/09).

Pravo ribolova može se prenijeti na drugo plovilo ovlaštenika povlastice koji ima dodijeljenu individualnu kvotu ili na drugog ovlaštenika povlastice plovila koje ima dodijeljenu individualnu kvotu.

Za ulov tune u Jadranu veličine 8 – 30 kg namijenjene uzgoju smije se iskoristiti najviše 90% od dodijeljene individualne kvote iz stavka 1. ove točke.

IV.

Dodijeljena individualna kvota iz točke III. može se ustupiti drugim plovilima ovlaštenika povlastice koji imaju dodijeljenu kvotu, o čemu se mora obavijestiti Ministarstvo sukladno odredbama Pravilnika o ulovu, uzgoju i prometu tune (Thunnus thynnus) (»Narodne novine« broj 39/09), najkasnije do 14. travnja 2009. u 10 sati.

Ukoliko plovila ovlaštenika povlastice iz stavka 1. točke III. koja nemaju pravo ribolova u 2009. godini ne ustupe dodijeljenu individualnu kvotu, ministarstvo će ovlaštenike povlastica obeštetiti u iznosu od 7,50 kuna po kilogramu dodijeljene individualne kvote iz točke III. ove Odluke.

Ministarstvo može kvotu iz stavka 2. ove točke ustupiti zainteresiranim ovlaštenicima povlastica čija plovila imaju pravo ribolova u 2009. godini po cijeni od 7,50 kuna po kilogramu ustupljene kvote.

Zainteresirani ovlaštenici povlastica iz stavka 3. ove točke dužni su dostaviti Ministarstvu zahtjev za ustupanjem kvote od strane Ministarstva, s naznačenom količinom koja se traži te plovilom kojem se ta količina dodjeljuje.

Ministarstvo će s ovlaštenicima povlastica iz stavka 3. ove točke sklopiti ugovor o ustupanju kvote iz stavka 3. ove točke.

Ovlaštenici povlastica kojima je Ministarstvo ustupilo kvotu dužni su u roku od 10 dana od ustupanja kvote uplatiti puni iznos ustupljene kvote iz stavka 3. ove točke, na račun Ministarstva.

V.

Konačni popis plovila ovlaštenika povlastice koji imaju pravo obavljati ribolov u 2009. godini s individualnim kvotama bit će objavljen na službenim web-stranicama Ministarstva.

VI.

Ova Odluka stupa na snagu danom objave u »Narodnim novinama«.

Klasa: NP 324-01/09-01/32
Urbroj: 525-08-1-0327/09-1
Zagreb, 7. travnja 2009.

Ministar
mr. sc. Božidar Pankretić, v. r.

Odluka, NN 45/2009-1045